Eniten asumistukea saavat ne toimijat, jotka tarjoavat vuokra-asuntoja pienituloisille.

Kelan myöntämä asumistuki on kasvanut viime vuosina rajusti. Suurista vuokranantajista eniten asumistukea sai viime vuonna Helsingin kaupungin asunnot Heka.

Seuraavilla sijoilla olivat valtakunnallisesti toimivat Kojamo eli entinen VVO ja Sato.

Asumistuki voidaan vuokralaisen valtuutuksella maksaa suoraan vuokranantajalle. Kela voi maksaa asumistuen vuokranantajalle myös, jos vuokran maksu on jäänyt rästiin kahden kuukauden ajalta.

Kelan omista rekistereistään keräämät tiedot koskevat vain suoraan maksettua osaa asumistuesta, eivät koko 1,9 miljardin euron asumistukipottia.

Kelan johtavan tutkijan Signe Jauhiaisen ja Kelan tieto- ja viestintäyksikön päällikön Hennamari Mikkolan mukaan yleisestä asumistuesta 36 prosenttia ja eläkkeensaajan asumistuesta yhdeksän prosenttia maksetaan suoraan vuokranantajalle.

Yhteenlasketusta summasta tämä on 27 prosenttia.

Tutkijat kirjoittivat aiheesta torstaina Kelan tutkimusblogissa.

Suuret vuokranantajat listan kärjessä

Kymmenen eniten asumistukea saanutta vuokranantajaa sai noin 10 prosenttia koko yhteenlasketusta yleisen asumistuen ja eläkkeensaajan asumistuen potista vuonna 2016.

Hekan, Kojamon ja Saton jälkeen kymmenen suurinta asumistuen saajaa ovat pääosin kuntien omia vuokra-asuntoyhtiöitä. Listalla ovat Espoon, Tampereen, Turun, Vantaan ja Jyväskylän vuokra-asuntoyhtiöt sekä Helsinki muun kuin Hekan osalta.

Kahdeksantena listalla on yleishyödyllinen, Y-säätiön omistama M2-kodit. (Katso lista jutun lopusta.)

Jauhiainen ja Mikkola kirjoittavat, että asumistuet eivät ole lahjoitus tai lottovoitto vuokranantajille.

– Suurimpien tuen saajien lista on samalla lista niistä toimijoista, jotka ovat tarjonneet asuntoja pienituloisille kotitalouksille.

Asumistuki ei nosta vuokria suoraan

Tuen siirtyminen vuokriin ei tutkijoiden mukaan ole suoraviivainen kysymys.

He viittaavat aiemmin tällä viikolla ilmestyneeseen Vattin tutkimukseen, jonka mukaan asumistuki ei vaikuta vuokratasoon niin paljon kuin aiemmin ajateltiin.

Ne asumistuen saajat, joiden tuki maksetaan suoraan vuokranantajalle, ovat Jauhiaisen ja Mikkolan mukaan todennäköisesti erilainen joukko kuin asumistuen saajat keskimäärin.

Joukkoon kuuluu niitä, joilla on vaikeuksia oman taloutensa hallinnan kanssa.

– Asumistuki parantaa kotitalouden mahdollisuuksia käyttää rahaa asumiseen ja sitä kautta lisää asumisen kysyntää. Samalla tavoin myös muut tulot ja tulonsiirrot lisäävät kotitalouksien kulutusmahdollisuuksia, tutkijat kirjoittavat.

Vuokranantajat, jotka saivat eniten asumistukea 2016:

1. Heka (Helsinki)

2. VVO

3. Sato

4. Espoon Asunnot

5. VTS-Kodit (Tampere)

6. TVT Asunnot (Turku)

7. VAV Asunnot (Vantaa)

8. M2-Kodit ja Y-säätiö

9. Helsingin kaupunki

10. Jyväskylän vuokra-asunnot